kaerle etc. doen te weten allen tegewoirdighen ende
toecommende dat wy ontfanghen hebben die oetmoedighe
supplicacie van pieter waghemans jonck geselle ongehuwet
wesende inhoudende hoe in octobri xvc xxxvi tusschen zeven ende
acht uren inden avont op ten cappellen kermisdach binnen onser stede
van bruessele zyn gecomen voer seker kelder wesende by tkerckhof
vanden cappellen voirs. daermen wijn vercochte die suppliant merten
vanden cleygaren matheeus labeurs coppen van ever ende andere hebben
daer gespeelt met teerlingen op taeffelcken staende voer den selven
kelder om een pinte wyns die zij daer tsamen droncken ende dese pinte
wyns gedroncken zynde zoe wierpen zij wederom mitten teerlingen
rontomme om meest oogen om noch een pinte wijns te hebben ende die
oyck gedroncken zijnde zoe wierpen zij anderwers tot drye viere oft vyff
reysen toe soe lange tot dat die vrouwe die tgelt ontfinck nyet meer
op huer taeffelcken gespeelt en woude hebben ende sloech die taefel oppe
seggende totten gesellen die speelden gaet elders spelen ende doet daer wyn
halen ic sal u wyns genoech zeijnden ende mits dat huer dochte dat
zy wel by drancke waeren soe dede dese vrouwe huer keerse uuyte
omdat zy sorgde dat daer quaet naervolgen soude ende doen naemen
die voirs. gesellen huer die keerse ende ghingen spelen op ten kerckmuer
vanden cappellen voirs. ende spelende soe quam daer wijlen doen levende
cornelis die baert die welcke seyde maect ghy vanden kerckmuer een
thuysbanck ende nam die keerse ende wierp se mitten candelaer opt
kerckhoff dat alsdoen die voirs. gesellen die al iongers zyn riepen
myn gelt mijn gelt ende die een seide mynen stuver ende die suppliant seyde
mynen carolus gulden daerop die voirs. wylen cornelis antwoerde ic
en hebben u gelt nyet wech geworpen neempt een ander keerse ende suecket
ende dese suppliant gemissende zijnen carolus gulden voirs. wilde uuyt
hitte van bloede den selven wijlen cornelis oppe omdat hy huer lieder
keerse wech geworpen hadde ende dat hy zyn stuck gouts nyet gevinden
en coste maer die suppliant werde gestoten in die backerie daer by staende
ende is corts daer naer uuyt gecommen roepende wair is hy ic sal hem wel
vinden doen een quidan seide hy is lange wech hy is die strate al oppe
dwelck die suppliant hoorende die by drancke was verhit wesende van
bloede van dat hy zyn stuck gouts nyet en hadde connen gevinden als voeren
is den selven cornelis naergegaen oft geloopen ende heeft met eenen opstekere
twee oft drye werts naer hem gesteken ende naer zyn geselle soe dat
hy den selven cornelis metten voirs. opstekere geraecte die welcke vander
quetsueren die hy ontfinck corts daernaer gestorven is ende hoewel die
suppliant vande toecompste vanden selven feyte groot leetscap heeft ende
daeraf die geinteresseerde partien te volle gecontenteert zoude nochtans
nyet vryelijck dorren hanteren noch converseren in onse lande ende hertoochdom
van brabant zonder alvooren hier af te hebben onse oepenen brieven van
remissie ende pardoene alsoe hij seght om die welcke aengemerct zyn
joncheyt van twintich jaeren hy ons oetmoedelyck gebeden heeft soe
eest dat wy den saecken voirsceven overgemerct ende hierop gehadt tadvis
van onsen lieven ende getrouwen henrick de stadio amman van bruessele
onser stede van bruessele den voirn. peeter wagemans supliant genegen
wesende tot zijnder bede ende begeerte ende hem willende in die stucke
gracie ende genade prefereren voer rigeur van justicie hebben inden gevalle
alsboven vergeven quitgescholden ende geremitteert vergeven quytscelden
ende remitteren uuyt sunderlinge gracie mits desen tfeyt ende manslach boven
geroert mitgaders alle peyne boete ende bruecke corporelle ende criminelle
daer inne hy ter cause van dien mits dieser aencleeft misdaen ende mesbruyckt
mach hebben iegens ons ende justicie ende hebben hem als hier aff
wedergestelt ende gerestitueert stellen weder ende restitueren tzynder
goede fame ende name in onsen voirs. lande ende hertoochdom van brabant
ende allen anderen onsen landen ende heerlicheyden mitsgaders tot zynen
onverbuerden goeden indyen hy eenige heeft alsoe hy was voer de
toecompste vande voirscreven manslach imponerende hier op een eeuwich
zwigen ende silencie onse procureur general ende allen anderen onsen rechteren
justicieren ende officieren wye zy zijn satisfactie ende beteringe eerst
noch nyet gedaen en zij ende eenige toe staet civilyck alleenlyck
behoudelyck dat de voirn. supliant gehouden wordt tselve feyt iegens
ons te beteren oyck civilyck naer de gelegentheyt vanden mesdaet ende de
faculteyt van zynen goeden ende oyck te reffonderen ende betaelen die
redelycken costen van justicien indyen hieromme eenige gedaen ende
naergevolght zijn alter taxacie ende arbitrescepe van onsen lieven
ende getrouwen die cancellier ende luden van onsen raede in brabant
die wy daertoe committeren ontbieden daeromme ende bevelen den
selven van onsen raede in brabant dat voer hen geroepen die gene dyer
#sy hier af verantwordt
byden ontfanger vanden
exploiten
behoiren geroepen te zyne zy procederen wel ende duechdelyck ter
verificatie ende interinemente van desen naer hueren vorme ende inhouden
ende welck interinement hy suppliant gehouden sal zijn aldaer te
versuecken binnen eenen jaer naer datum van desen opte verbuerte van te
verliesene deffect der selver ende tot taxatie ende arbiterscepe vander
amende civile ende costen van justicien voirscreven ende dat gedaen ende de
voirs. amende civile getaxeert ende betaelt zynde in handen van onsen
ontfanger diet behoiren sal de welcke gehouden wordt daer af ontfanck
te maecken rekeningen bewys ende reliqua te doene tonsen proffyte mitten
anderen penningen van zyne ontfange zij onse drossaet van brabant meyer
van loevenen amman van bruessele schoutetten van antwerpen ende
vanden bossche ende allen anderen onsen ende der smaelre heeren ende van onsen
vassallen rechteren justicieren ende officieren ons voirs. lants ende hertouchdoms
van brabant hueren stedehouderen ende een yegelycken van hen besundere zoe
hem tot behoiren sal doen laten ende gedoigen den voirn. suppliant van dese
onse gracie remissie quijtscheldinge ende pardoene ende van al den inhouden van
dien inder vuegen ende manieren voeren verhaelt rustelyck ende vredelyck
genyeten ende gebruycken zonder hem te doene noch te laeten geschien nu
noch in toecomende tyde aen lyff noch aen goet eenich hinder letsel oft
moyenisse ter contrarien maer by alsoe zyn lyff oft enige van zynen
goeden nyet geconfisqueert zynde daeromme gevangen becommert oft
belet waeren dat zy die stellen oft doen stellen ter stont ende zonder vertreck
tot geelder delivrancie want ons alsoe gelieft ende ten eynde dat
dit goet vast ende gestadich blyve teeuwigen dagen soe hebben wy onsen
zegel hier aen doen hangen behoudelyck in anderen saecken ons recht ende
eenen yegelyck tzyne in allen gegeven in onser stadt van bruessel inde
maent van februario int jaer onsheeren duysent vyffhondert ende
zevenendertich van onsen keyserycke txviiie ende van onsen rycken van
castillien ende andere txxiie aldus stot gescreven op te plycke byden
keyser in zynen reaede ende geteekent pensart noch stont gescreven opte
selve plycke visa recepta
ghecollacionneert tegens
doriginale brieven by my
decock